Brigitte Klintskov Jerkel (KF), 2025-03-28:
Da jeg skulle forberede mig til debatten i dag, blev jeg lidt nysgerrig efter at se, hvad jeg egentlig havde sagt ved de tidligere debatter, der har været i forhold den her årlige forespørgsel.
Og der blev jeg faktisk noget trist, for i april 2023 havde jeg følgende ord i min tale: Lad mig bruge anledningen i dag til at komme med et konkret eksempel på, hvilke udfordringer indvandringen desværre medfører for helt almindelige danskere.
For 2 uger siden var Udlændinge- og Integrationsudvalget sammen med ministeren på besøg på Udrejsecenter Kærshovedgård, hvor en stor gruppe kriminelle udlændinge, som er udvist af Danmark, opholder sig.
Det var noget af en oplevelse.
Beboerne på Udrejsecenter Kærshovedgård er udvist, fordi de ikke respekterer dansk lovgivning, og alligevel nægter de at forlade Danmark.
Derfor bor de på en gård midt i den jyske muld.
Herfra begår de ny kriminalitet, skaber utryghed og ufred for deres uheldige naboer, som bare ønsker at være i fred.
Efter besøget på Kærshovedgård mødtes vi med en gruppe lokale tryghedspersoner for at snakke med naboerne, der bor i nærheden af udrejsecentret.
De var forståeligt nok meget følelsesmæssigt påvirket af hele situationen omkring Kærshovedgård.
Deres fortællinger om utrygheden i dagligdagen og om, hvordan de har ændret levevis og adfærd og hver dag må tilpasse sig at bo ved siden af verdens værste naboer, gjorde et kæmpe indtryk på mig.
De vil så gerne have trygheden i dagligdagen og den lokale ro og orden tilbage, og det forstår jeg godt.
De kriminelle udlændinge på Kærshovedgård er udvist af Danmark.
De skal slet ikke være her, og indtil man får sat dem på en flyver ud af Danmark, så må regeringen sørge for, at de ikke er til gene for helt almindelige, lovlydige borgere
Det er simpelt hen ikke holdbart, og det er på tide, at regeringen finder en løsning – langt væk fra lokalsamfund.
Regeringen har intet gjort for at ændre på den forfærdelige og utrygge situation omkring Kærshovedgård.
Der er gentagne gange sket den ene forfærdelige episode efter den anden som f.eks. i november 2023, hvor en 25-årig mand affyrer skud på Kærshovedgård.
I april 2024 bliver en kvinde trafikdræbt af en narkopåvirket beboer fra Kærshovedgård.
I september 2024 bliver fem beboere fra Kærshovedgård idømt fængselsstraf for besiddelse og handel med narko.
Alle de dømte var på gerningstidspunktet beboere på Udrejsecenter Kærshovedgård.
Og her i marts måned kan Ekstra Bladet afsløre, at 311 udlændinge er forsvundet fra Kærshovedgård.
Der er tale om personer med domme for bl.a. drab, vold, røveri, narkotika og sædelighedsforbrydelser, herunder voldtægt, og sådan kan man sørgeligt nok blive ved.
I de to år, der er gået siden den sidste årlige debat, er der ikke sket noget som helst fra regeringens side i forhold til at løse situationen.
Vi har fra Konservative og andre partier i opposition kommet med mange løsningsforslag her i Folketingssalen i forhold til situationen – men hver gang stemmer regeringen imod.
Senest kom vi i Det Konservative Folkeparti med et forslag om at flytte Kærshovedgård til et tredjeland, og også her stemte regeringen imod.
Det er trist for danskerne, og det er trist for beboerne omkring Kærshovedgård, at de skal blive ved med at leve under de utrygge forhold, og at regeringen ikke kommer med en eneste løsning på problemet.
Til sidst vil jeg sige, at Det Konservative Folkeparti støtter den vedtagelsestekst, som Danmarksdemokraterne læser op.